คลังเร่งทำคลอดกองทุนโครงสร้างพื้นฐาน
คลังชง ครม.เคาะไทยแลนด์ ฟิวเจอร์ ฟันด์ เน้นลงทุนปีหน้า กระตุ้นเศรษฐกิจ
3 ธ.ค. 2558

คลังชง ครม.เคาะไทยแลนด์ ฟิวเจอร์ ฟันด์ เน้นลงทุนปีหน้า กระตุ้นเศรษฐกิจ
นายอภิศักดิ์ ตันติวรวงศ์ รมว.คลัง เปิดเผยว่า ภายใน 1-2 สัปดาห์นี้ กระทรวงการคลังจะเสนอคณะรัฐมนตรี (ครม.) พิจารณาจัดตั้งกองทุนโครงสร้างพื้นฐาน หรือ ไทยแลนด์ ฟิวเจอร์ ฟันด์ วงเงิน 1 แสนล้านบาท เพื่อระดมเงินมาลงทุนในโครงการโครงสร้างพื้นฐาน เพื่อลดภาระงบประมาณ ซึ่งปีหน้าเป็นปีแห่งการลงทุนที่จะทำให้เศรษฐกิจขยายตัวได้สูง
สาระสำคัญของกองทุนไทยแลนด์ ฟิวเจอร์ ฟันด์ จะเป็นกองทุนแบบเปิดในระยะยาวให้มีความคล่องตัว และต้องมีผลตอบแทนที่จูงใจนักลงทุนทั้งต่างชาติและไทย ซึ่งในช่วงแรกระหว่างโครงการก่อสร้างพื้นฐานยังไม่แล้วเสร็จ กำลังเริ่มก่อสร้าง สามารถนำเงินไปลงทุนอย่างอื่นได้ เพื่อให้กองทุนมีผลตอบแทนให้กับผู้ถือหน่วยลงทุน
นายอภิศักดิ์ กล่าวว่า การออกแบบกองทุนต้องใช้เวลา แต่ก็ดำเนินการได้ทันเพราะการลงทุนโครงการต่างๆ จะเริ่มปีหน้า ซึ่งจะมีโครงการเพิ่มลงทุน 14 โครงการ มูลค่า 1.6 ล้านล้านบาท จากโครงการลงทุนโครงสร้างพื้นฐานในปีนี้ สามารถเซ็นสัญญาไปแล้ว 6 โครงการ มูลค่า 1.8 แสนล้านบาท จะทำให้เศรษฐกิจเจริญเติบโตมากยิ่งขึ้น หลังจากที่ไทยยังมีปัญหาเรื่องเศรษฐกิจขยายตัวในอัตราที่เติบโตน้อยเกินไป
สำหรับในปีนี้เศรษฐกิจคาดว่าจะขยายตัวได้ถึง 3% จากนโยบายกระตุ้นของรัฐบาล